Археолози търсят храма на Хераклея Синтика – KMETA.bg
Римско корито на чешма с три лъвски глави откриха археолозите при проучванията си в античния град Хераклея Синтика миналата годинаПроучването на античния град Хераклея Синтика ще продължи, а археолозите се надяват да открият храма в древното селище. Това разкри доцент д-р Людмил Вагалински, който е ръководител на екипа. „В момента сме на централния площад, където римската градска базилика. Ще разкрием селището на юг, за да стигнем южната стена на масивната и висока 5 метра 18-вековна сграда. На изток също има данни за интересни архитектурни детайли. Със сигурност там има друга обществена сграда, най-вероятно това е храмът. Има и други запазени архитектурни останки, които са на 5 метра дълбочина от сегашната повърхност в района на Хераклея Синтика”, каза археологът. Думите се базират на направено сериозно проучване с георадар. Този метод е разработен от НАСА. Той регистрира промените в електрическите характеристики /проводимост и диелектрична проницаемост/ на средата, които са в пряка зависимост от вида на почвите и скалите и от физичните и химичните свойства, като за целта се използват високочестотни електромагнитни вълни. И помага много за локализиране на подземни архитектурни обекти и гробници. Римско корито на чешма с три лъвски глави откриха археолозите при проучванията си в античния град Хераклея Синтика миналата година. То е от мрамор и е с размери 2,50 метра дължина, 1 метър ширина. Едната лъвска глава е отчупена. Мраморното корито е локализирано в подножието на новоразкрито парадно стълбище на гражданската базилика. „Изработката на коритото за чешма с три лъвски глави е майсторска. Би трябвало да е свързано с голямата реконструкция, която е правена на площада пред базиликата към края на трети век след Христа“, сподели Вагалински. Небивал интерес има в последните години на туристи към античния град Хераклея Синтика, който е край храма на пророчицата Ванга. Посетителите се увеличават с всяка изминала година. Причините за този бум на посетители са няколко. Но най-важната е, че археолозите се натъкват на уникални находки при изследването на древното селище. Коментари